Kinnitatud

Harjumaa Omavalitsuste Liidu

volikogu 14.06.2017 otsusega nr 8

HARJUMAA OMAVALITSUSTE LIIDU RAHASTATAVATE

MAAKONDLIKE HARIDUSALASTE ÜHISÜRITUSTE

JA AINEOLÜMPIAADIDE KORRALDAMISE KORD

**§ 1. Eesmärk**

Käesoleva korra eesmärk on kindlustada Harjumaal hariduse korraldamise arendamine ja hariduse kõrge tase, hariduse ühisürituste toimumine ning ühistegevused. Eesmärgi saavutamiseks seatakse järgmised alaeesmärgid:

* 1. Harjumaa hariduse ühisürituste ja maakonna aineolümpiaadide korraldamine;
  2. haridusasutuste ühisürituste kaudu õppijatele arendavaks ja õppekava toetavaks tegevuseks soodsate võimaluste loomine;
  3. koolieelsete lasteasutuste õppe- ja kasvatustöö spetsialistide ja alusharidusjuhtide täiendkoolituse ning ühistegevus korraldamine;
  4. aineühenduste ja koolijuhtide ühistegevuse tagamine;
  5. tunnustamisürituste korraldamine;
  6. muude vajalike ühisürituste korraldamine.

**§ 2. Haridusalase ühisürituse mõiste**

Maakondlik haridusalane ühisüritus on maakonnas toimuv alusharidus-, haridus- või noorsooüritus või projektipõhine tegevus (edaspidi Üritus), mis vastab vähemalt ühele alljärgnevatest tingimustest:

* 1. üritusel on osalejaid vähemalt kolmest omavalitsusüksusest;
  2. mille raames toimub esindamine üleriigilisel aineolümpiaadil, õpilasvõistlusel või üritusel;
  3. mis hõlmab maakondlike ainesektsioonide tegevust ja selle raames toimuvat koolitust.

**§ 3. Ürituste rahastamine**

* 1. Ürituste läbiviimiseks vajalikud rahalised vahendid moodustuvad sihtotstarbelistest riigieelarvelistest ja omavalitsuste poolt eelnevate kokkulepete alusel Harjumaa Omavalitsuste Liidu (edaspidi nimetatud HOL) arvele tehtavatest maksetest ja HOL vahenditest.
  2. HOL sõlmib hariduse ühisürituse korraldajaga lepingu rahaliste vahendite eraldamise ja kasutamise kohta või tasub arved vastavalt kokkulepetele.
  3. HOL kindlustab hariduse ühisürituse korraldajale rahaliste vahendite laekumise vastavalt lepingus toodud tingimustele arvete alusel.

**§ 4. Aineolümpiaadide, konkursside ja õpilasürituste korraldamine**

* 1. HOL ja haridusasutused lepivad kokku olümpiaadide, konkursside, õpilasürituste ja ainesektsioonidele tegevuse toimumise aja ja toimumiskoha jooksvaks õppeaastaks hiljemalt 1. oktoobriks.
  2. Ajakava ja toimumiskohad kinnitatakse Tartu Ülikooli Teaduskooli ja HOL juhatuse otsusega.
  3. HOL korraldab vajadusel aineolümpiaadil osalejate toitlustamise.
  4. HOL tunnustab parimaid aineolümpiaadil osalenud õpilasi ja õpetajaid HOL-i tunnustamise korra alusel.
  5. Hindajad/parandajad õpetajad lähetatakse vastavalt kokkulepetele korraldajaga. Iga viie olümpiaadil või konkursil osaleva õpilase kohta on kool kohustatud saatma õpilaste tööde parandamiseks või hindamiseks vähemalt ühe õpetaja. Samuti kindlustab haridusasutus juhendaja või saatja õpetaja suunamise.
  6. Juhendaja või saatja õpetaja ja üritusele suunatud tööde parandaja/hindaja õpetaja töö tasustatakse lähetanud haridusasutuse poolt vastavalt neil kehtivale lisatasu maksmise tingimustele.
  7. Aineolümpiaadide parimad õpilased ja õpetajad, kes on kutsutud üleriigilisele aineolümpiaadile, selguvad ainekomisjonide protokollide ja Tartu Ülikooli teaduskooli valikute alusel.
  8. Üleriigilisele aineolümpiaadile ja muudele konkurssidele minevate õpilaste ja õpetajate sõidukulud katab HOL, ülejäänud seadusega ette nähtud lähetuskulud katab saatja kool.

**§ 5. Ürituste korraldamine**

* 1. HOL juhatuse haridus- ja kultuurikomisjon esitab haridusalaste ühisürituste koondnimekirja ühes omapoolsete ettepanekute ja aastaeelarvega kinnitamiseks HOL-i juhatusele.
  2. Haridusalaste ühisürituse korralduse kvaliteedi ja osalejate arvu üle peab arvestust HOL büroo.
  3. Harjumaa Alushariduse Juhtide Ühendus ja Harjumaa Koolijuhtide Ühendus esitavad ettepanekuid õppe- ja kasvatustöös osalevate spetsialistide koolitusvajaduseks.
  4. Koolitustegevust koordineerib HOL või tema volitatud isik või organisatsioon.

**§ 6.** **Nõuded taotlustele**

* 1. Ühisürituse korraldamise taotluse esitajaks võib olla füüsiline või juriidiline isik.
  2. Taotlus esitatakse hiljemalt iga aasta 1. novembriks HOL-ile.
  3. Taotluse vorm haridusalase ühisürituse korraldamiseks tehakse kättesaadavaks veebiaadressil [www.hol.ee](http://www.hol.ee).
  4. Taotlus peab olema täielikult täidetud ning selle andmed kontrollitavad.
  5. Haridusalase ühisürituse eelarve peab olema piisavalt üksikasjalik ja tasakaalus, samuti peavad olema näidatud kõik tuluallikad. Märgitud peavad olema ka ebakindlad, kuid võimalikud tuluallikad.
  6. Kui samaaegselt on esitatud taotlused teistele võimalikele rahastajatele, kuid ei ole veel vastust saadud, tuleb teatada vastuse saamise eeldatav aeg.
  7. Taotlusele soovitav lisada omafinantseerimist või kaasfinantseerimist või selle taotlemist tõendavate dokumentide koopiad.

**§ 7. Ühisüritustel osalemine**

1. HOL-i poolt osaliselt või täielikult rahastatavail maakondlikel ühisüritustele ei lubata tasuta osalema, kes elavad omavalitsusüksuses või esindavad omavalitsusüksust, kes ei ole HOL-i liige või kellel on HOL-i liikmemaksu rohkem kui 1 (ühe) kvartali makse suurune võlg.
2. Käesoleva paragrahvi 1. lõikes nimetatud piirangud ei kehti Haridus- ja Teadusministeeriumi nimekirjas olevatele õpilasürituste või aineolümpiaadide puhul, kuid niisugusel juhul võib HOL esitada oma vahenditega panustamise eest mitteliikmetest või võlglastest omavalitsusüksustele proportsionaalsed arved.

**§ 8. Aruandlus**

* 1. Haridusealase ühisürituse korraldaja on kohustatud esitama lepingu täitmise kohta vormikohase aruande, mille vorm tehakse kättesaadavaks veebiaadressil [www.hol.ee](http://www.hol.ee).
  2. HOL teostab haridusealaste ühisürituste korraldajate esitatud aruandluste põhjal aastakokkuvõtted ning analüüsi, mille tulemusi arvestatakse järgneva aasta haridusalaste ühisürituse korraldajatele rahaliste vahendite eraldamisel.

**§ 9. Rakendamine**

HOL juhatusel on õigus käesoleva korra alusel ja täitmiseks anda täiendavaid juhendeid ja selgitusi.

/allkirjastatud digitaalselt/

Kaupo Rätsepp

HOL esimees